Hvis din søns kæreste flytter ind, men de ikke bliver gift, vil det ikke være nødvendigt (eller muligt) at oprette særeje. De får nemlig ikke delingsformue, når de ikke er gift, og dermed skal din søn ikke dele sin formue, hvis de går fra hinanden. Hvis kæresten køber sig ind i din søns hus og på den måde kommer til at eje en del af det, vil jeg dog anbefale, at de får en samejeoverenskomst. Den skal blandt andet regulere, hvordan de kan komme ud af samejet igen. Selv om kæresten flytter ind, får hun ikke arveret efter din søn. Det kræver, at de bliver gift eller opretter et testamente. Selv om din søn og kæresten bor sammen, vil det altså være din søns børn, der arver alt efter ham. Pas på pensionen I skal dog være opmærksomme på, at reglerne er anderledes vedrørende pensionen. Hvis din søn ikke har indsat en begunstiget på sine pensionsordninger, vil de blive udbetalt til hans nærmeste pårørende ved hans død. Hvis din søns pensionsordninger er oprettet efter 2008, er hans nærmeste pårørende ægtefællen, og hvis han ikke har en ægtefælle, vil det være hans samlever, hvis de har boet sammen i et ægteskabslignende forhold i mindst to år, eller hvis de har, venter eller har haft et barn sammen og stadig bor sammen ved dødsfaldet. Børnene er nærmeste pårørende, hvis der hverken er en ægtefælle eller en samlever, der opfylder kravene. Men når din søn og hans kæreste har boet sammen i to år, vil det formentlig være hans kæreste og ikke hans børn, der får udbetalt pensionerne, hvis han afgår ved døden. Hvis din søn ønsker, at pensionerne skal udbetales til børnene, skal han kontakte sit pensionsselskab og få indsat børnene som begunstigede ved navns nævnelse. På den måde vil børnene modtage pensionerne, selv om han har boet med sin kæreste i mere end to år.